'उम्मीद पे दुनिया कायम है' और उम्मीद की यही डोर निर्देशक सुदीप बंदोपाध्याय की फिल्म 'होप और हम' में तमाम कलाकारों को एक माला में बांधे रखती है। कहानी में हर किरदार किसी न किसी उम्मीद की आस में है और फिल्म के क्लाइमेक्स में जब हर किसी की उम्मीद पूरी होती है, तो आप खुद उम्मीद के उन टुकड़ों के साथ सिनेमा हॉल से विदा लेते हैं। कहानी बहुत ही सिंपल है। नागेश श्रीवास्तव (नसीरुद्दीन शाह) यूं तो बहुत ही समझदार और जिम्मेदार बुजुर्ग हैं, मगर जब उनकी बाबा आदम के जमाने की फोटोकॉपी मशीन को रिटायर करने की बात आती है, तो वे बच्चों की तरह उसे बचाए रखने की तिकड़म करने लगते हैं। असल में इस फोटोकॉपी मशीन ने उनके संघर्ष के दौर में परिवार को संबल और सुरक्षा दी थी। नागेश का बेटा नीरज (आमिर बशीर) प्रमोशन की जद्दोजहद में लगा है, जबकि उसकी पत्नी (सोनाली कुलकर्णी) चाहती है कि उसके ससुर उस मशीन को अलविदा कहकर उस जगह को बेटी के पढ़ने का कमरा बना दें। फोटोकॉपी मशीन से जुड़े नागेश के जज्बातों को सिर्फ उसका नन्हा पोता अनु (कबीर साजिद) ही समझ पाता है। नागेश को उम्मीद है कि पुरानी मशीन का खराब हो चुका पुर्जा कहीं न कहीं जरूर मिल जाएगा। उसी बीच नागेश का छोटा बेटा नितिन (नवीन कस्तुरिया) दुबई से अपने पिता के लिए नई-नकोर और अडवांस फोटोकॉपी मशीन लाता है और उसी दौरान उसका मंहगा फोन खो जाता है। यहां नानी के घर गए अनु से एक भूल हो जाती है और अब वो उस भूल को सुधारने की उम्मीद लगाए बैठा है। निर्देशक सुदीप बंदोपाध्याय की होप और हम ने कहानी में कई लेयर्स और मुद्दों को गूंथा है। उन्होंने फिल्म में उम्मीद के साथ-साथ किस्मत के फलसफे को भी बयान करने का प्रयास किया है। उनके किरदार सच्चे और सहज नजर आते हैं, मगर फिल्म में कई जगह वे अपनी पकड़ खो देते हैं और कहानी सपाट लगने लगती है। फिल्म को स्क्रीनप्ले की सहायता से और दिलचस्प बनाया जा सकता था, हां फिल्म में कुछ हलके-फुलके पल हैं, जो मुस्कुराने पर मजबूर कर देते हैं। नसीरुद्दीन शाह ने हमेशा की तरह अपने किरदार को सहज रखा है। वे नागेश श्रीवास्तव के रोल में विश्वसनीय लगे हैं। वहीं, उनके साथ बाल कलाकार कबीर साजिद ने उम्दा अभिनय किया है। नन्हे कबीर ने अपने बाल मानसिक द्वंद्व को बखूबी दर्शाया है। सोनाली कुलकर्णी के रोल में करने जैसा कुछ नहीं था। उन जैसी सशक्त अभिनेत्री के हिस्से में बेहतर सीन होते, तो कहानी संवर सकती थी। आमिर बशीर और नितिन कस्तुरिया ठीक-ठाक लगे हैं। फिल्म में संगीतकार रूपर्ट फर्नांडिस संगीत पक्ष को कर्णप्रिय नहीं बना पाए। क्यों देखें-पारिवारिक फिल्मों के शौकीन यह फिल्म देख सकते हैं।